Въпреки че растежът на БВП е само една от многобройните цели на политиката на сближаване на ЕС, в раздела за макромоделиране на ex post оценката се прогнозира, че 1 евро инвестирано от политиката на сближаване в периода 2007—2013 г. ще донесе около 2,7 евро допълнителен БВП до 2023 г. С други думи политиката на сближаване ще отговаря за почти 1 милиард евро допълнителен БВП. Освен това в процес на финализиране са ex post оценките на тематичните раздели на ЕФРР-КФ и ЕСФ и в следващия годишен доклад ще бъдат представени по-обширни заключения за изпълнението. Постиженията на политиката на сближаване до 2014 г., описани по-долу, се основават главно на последната налична информация от мониторинга, получена с годишните доклади за изпълнение, представени от държавите членки през 2015 г., и на доказателства, събрани от приключилите ex post оценки (напр. околна среда, транспорт и подпомагане на предприятията).

Представянето на декларацията за увереност с резерви е крайъгълен камък в цялостната конструкция на отчетността. То осигурява прозрачност по отношение на забелязаните предизвикателства и слабости, на предвидените мерки за тяхното преодоляване и на оценката на тяхното въздействие. Макар и повечето да са предизвикани от констатации във връзка с управлението и контрола на минали плащания, те имат и положителен превантивен ефект за бъдещето, понеже корективните мерки укрепват системите на контрол и за политиката на сближаване и ЕФМДР бъдещите плащания са блокирани (процедури за прекъсване/спиране) Разработените планове за действие във връзка с четири резерви са конкретно насочени към смекчаването на бъдещи рискове.

Има 21 подновени и 12 нови резерви. Генерална дирекция NEAR оттегли две, Генерална дирекция AGRI оттегли една и Генерална дирекция REGIO сля две резерви в една.

Разходите, засегнати от количествено измерими резерви, намаляха с 14 543 милиона евро (от 44 392 милиона евро през 2014 г. на 29 849 милиона евро). Това се дължи главно на намаляването на обхвата на резервите във външните отношения и на значителното намаляване (със 7 400 милиона евро) в резервата на Генерална дирекция AGRI относно пряката помощ по ЕФГЗ плюс превантивните мерки, предприети в политиката на сближаване за прекъсване/спиране на плащанията от ЕС веднага след установяването на слабости в системите за реализация в държавите членки. Изложените на риск суми в разходната част по резервите се изчисляват на 1 324 милиона евро. Резултатите по области на политиката са представени в Таблица 2. Подробните резултати по поделения са посочени в Приложение 1.

Област на политиката Общо плащания за 2015 г. Плащания за 2015 г., по които има резерви - обхват Изложени на риск суми при отчитането Селско стопанство 56 946 19 922 760 Сближаване 53 822 4 305 296 Външни отношения 10 231 2 895 97 Научни изследвания 14 077 2 650 160 Други вътрешни политики 4 029 78 10 Администрация 5 676 — — Общо 144 781 29 849 1 324

Таблица 2: Обхват и изложени на риск суми според резервите за 2015 г. в млн. евро.

След три години поддържане на резерва по целия бюджет Генерална дирекция DEVCO разработи надеждна методология, която дава възможност разходите с по-нисък риск да бъдат изключени от обхвата на основната резерва. Методологията се основава на изчисляване на рискови индекси, които отразяват честотата на грешките, установени във всеки разходен сегмент за периода 2012—2014 г. В момента обхватът на резервата е сведен до безвъзмездните помощи под пряко управление и разходите под непряко управление с участието на международни организации и агенции на държавите членки, което представлява 45 % от техния бюджет.

Генерална дирекция NEAR представи безусловна декларация за достоверност, като оттегли направените миналата година две резерви, тъй като оценява нивото на грешки във всички случаи под 2 %. За Инструмента за предприсъединителна помощ (ИППП) в частта, която е под непряко управление, Генерална дирекция NEAR приложи през 2015 г. нова методология, която разчита на одитните органи на страните бенефициери на основата на подробни одити на възлагането. Тъй като размерът на популациите, които са одитирани във всяка от страните, все още не е достатъчно голям, методологията не даде достатъчно представителни резултати. За да стигне до по-предпазлива оценка, Генерална дирекция NEAR реши да оцени изложената на риск сума, като използва историческото ниво на грешки за този начин на управление и да го представи в диапазон. Генерална дирекция NEAR възнамерява допълнително да укрепи методологията през 2016 г. Както се посочва в раздел 2,3 и в Приложение 3, СВО предложи също така редица подобрения в методологията, прилагана от генерална дирекция NEAR.

Новите резерви се отнасят до изложени на риск суми в размер на 35 милиона евро:

-Генерална дирекция DEVCO за управлението на Механизма за подкрепа на мира в Африка (APF) поради редица значителни рискове и слабости във вътрешния контрол, отчетени от извършения в началото на 2016 г. вътрешен одит. Корективните мерки включват наблюдение на механизма, съгласуване на управлението и координацията между DEVCO, делегациите на ЕС и ЕСВД и институционална оценка и наблюдение на споразуменията за партньорство с Африканския съюз. Успоредно с това е създадена работна група, която следи новите проекти и програми, за да включи при необходимост подходящи разпоредби в решенията и договорните документи.

-Пет нови резерви бяха формулирани, тъй като извършеният през 2015 г. последващ контрол установи ниво на остатъчната грешка над 2 %.

-Резервите на Генерална дирекция HOME и Генерална дирекция JUST относно програмите за безвъзмездни помощи извън научните изследвания не разкриват допълнителни или новооткрити слабости. Те са резултат от подобрените критерии за същественост, които дават възможност за по-целенасочено действие към областите, засегнати от по-високо ниво на грешки. По същия начин резервата на Генерална дирекция HOME за областта Научни изследвания от 7РП отразява поемането на отговорността за управлението на програмата в бъдеще, но разходите от предишни години вече са предмет на резерва от Генерална дирекция GROW.

-Накрая, Генерална дирекция EMPL изрази резерва по отношение на програмите за периода 2014—2020 г. Тя се отнася само до една оперативна програма, в която одитът установи значителни слабости в системите за управление и контрол. Те не оказват влияние върху изложените на риск суми към датата на отчитане, понеже потенциалният риск се покрива от задържането на 10 % от междинните плащания.